บล.ทิสโก้ส่งกองทุน”ออยล์ ทริกเกอร์ 7″ตั้งเป้า 8% ใน 8 เดือน ขายวันนี้-4 ส.ค.
ทิสโก้แนะเพิ่มพอร์ตน้ำมันโลก ส่ง "กองทุนเปิด ทิสโก้ ออยล์ ทริกเกอร์" กอง 7 หลังน้ำมัน WTI ดิ่งลงแตะระดับ 48 เหรียญฯ ต่อบาร์เรล แนะเป็นจังหวะทยอยสะสม เป้าหมายเลิกโครงการที่ 8% ใน 8 เดือน มูลค่าจองซื้อขั้นต่ำ 5,000 บาท เสนอขาย 31 ก.ค. - 4 ส.ค. นี้
31 ก.ค. 2558

นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน ทิสโก้ จำกัด เปิดเผยว่า จากทิศทางราคาน้ำมันโลกที่ยังคงปรับตัวลดลงอย่างต่อเนื่อง โดยน้ำมันดิบ WTI ปรับตัวลดลงสู่ระดับต่ำกว่า 50 เหรียญสหรัฐฯ ต่อบาร์เรลอีกครั้ง และเพื่อเป็นการจับจังหวะการลงทุนในช่วงที่ราคาน้ำมันปรับตัวลดลง บลจ. ทิสโก้ จึงเปิดเสนอขาย “กองทุนเปิด ทิสโก้ ออยล์ ทริกเกอร์ 8% #7” ในระหว่างวันที่ 31 ก.ค. – 4 ส.ค. 58 นี้ มีมูลค่าโครงการ 2,000 ล้านบาท มูลค่าจองซื้อขั้นต่ำ 5,000 บาท
ทั้งนี้ “กองทุนเปิด ทิสโก้ ออยล์ ทริกเกอร์ 8% #7” จะเน้นลงทุนในกองทุนน้ำมัน United States Oil Fund ซึ่งเป็นกองทุนรวมอีทีเอฟที่มีวัตถุประสงค์ในการลงทุนเพื่อให้ได้รับผลตอบแทนสอดคล้องกับอัตราการเปลี่ยนแปลงของราคาสัญญาฟิวเจอร์ที่อ้างอิงกับน้ำมันดิบคุณภาพดี (WTI Light Sweet Crude Oil) ในตลาดไนเม็กซ์ (NYMEX) ในสหรัฐฯ โดยมีเป้าหมายเลิกโครงการที่ 8% ภายในระยะเวลา 8 เดือน หรือ ณ เวลาใดเวลาหนึ่งหลังจากเปิดให้ผู้ถือหน่วยลงทุนซื้อขายสับเปลี่ยนได้ทุกวันทำการ ซึ่งการกำหนดเป้าหมายดังกล่าวไม่ใช่ประมาณการหรือการรับประกันผลตอบแทนว่าผู้ลงทุนจะได้รับผลตอบแทนตามเป้าหมายเมื่อเลิกกองทุน และมีนโยบายป้องกันความเสี่ยงด้านอัตราแลกเปลี่ยน (Hedging) ประมาณ 90% ของมูลค่าทรัพย์สินที่ลงทุนในต่างประเทศ